Luister: Jou denke oor geld kan jou rykdom beïnvloed | Maroela Media
V.l.n.r. is die skrywers van die boek "Rich Brain Poor Brain": Wouter Snyman, dr. Kobus Neethling en dr. Raché Rutherford saam met Hykie Berg by die bekenstellingsaand. (Foto: Facebook)
Die kreatiwiteitskenner, dr. Kobus Neethling, meen een van die belangrikste maniere om finansiële welvaart te skep het te doen met jou brein en hoe jy oor geld dink.
Neethling het saam met Wouter Snyman, 'n finansiële kenner en stigter van finansiële diensfirma Attooh!, en dr. Raché Rutherford, medestigter van die Kreatiwiteitstigting van Suid-Afrika, kragte gesnoer. Die drie het 'n unieke boek geskryf oor hoe om jou denkvoorkeure te verander om welvaart te help verseker.
Die span gebruik hulle dekades se wysheid en ervaring om jou te help om die sielkunde oor geld te verstaan. Die boek is 'n gids vir jou finansiële welstandsreis. By die boek ingesluit, is 'n heelbrein-rykdomprofiel, 'n stap-vir-stap finansiële plan wat belyn is met jou unieke welvaartprofiel en 'n rykbreindagboek wat ontwerp is om jou te help om van enige slegte geldgewoontes ontslae te raak, terwyl jy nuwe, beter gewoontes instel.
Neethling het met Maroela Media gesels oor die boek getiteld Rich Brain Poor Brain – wat binnekort ook in Afrikaans beskikbaar sal wees. Hy verduidelik hoe keuses die vertrekpunt van jou finansiële welvaart is. Luister na die volledige gesprek boaan hierdie berig.